**EMLÉKEZTETŐ**

**a VDSZ elnöksége 2022. szeptember 28-án, 29-én és 30-án, Balatonszemesen, a VDSZ Oktatási Központjában megtartott üléséről**

**(A VDSZ alapszabályának 9.5 pontja alapján az elnökség üléseiről a tanácskozás lényegét tartalmazó emlékeztető készül)**

**Jelen vannak:** jelenléti ív szerint.

Székely Tamás megnyitja az elnökségi ülést. Megállapítja, hogy a jelenléti ív alapján az Elnökség határozatképes.

**Hitelesítők: Fehér Mihályné, Juhász János**

**A hitelesítők személyét az Elnökség egyhangúlag elfogadta.**

Az emlékeztető vezetését dr. Horváth-Lénárt Szilvia végzi.

Az Elnökség üléséről hanganyag készül, vitás kérdések esetén a hanganyag az emlékeztető vezetőjénél vagy a Titkárságon elérhető.

Székely Tamás felsorolja a napirendi pontokat.

**Az Elnökségi ülés napirendi pontjai:**

**1. Magyarország gazdasági helyzete, kilátásai. Előadó: dr. Palócz Éva a Kopint-Tárki Zrt. vezérigazgatója**

**2. Magyarország politikai helyzete és a szakszervezetek. Előadó: dr. Lakner Zoltán politológus, a Jelen főszerkesztője**

**3. Magyarország költségvetése 2022/2023. Előadó: Vajda Zolán az Országgyűlés Költségvetési bizottságának elnöke**

**4. Magyar Szakszervezeti Szövetség napjai. Előadó: Zlati Róbert a MASZSZ elnöke.**

**5. Az ipar helyzete és a béremelés lehetőségei. Előadó: Lakatos Péter az MGYOSZ társelnöke,
a Videoton Holding Zrt vezérigazgatója**

**6. Az energiaválság. Mitől, meddig? Előadó: Bali Gábor energetikai szakértő az ENERGIQ Kft. igazgatója**

**7. Tájékoztató a tagszervezetek bérmegállapodásairól, a VDSZ álláspontjának kialakítása.**

**8. Tájékoztató a VDSZ 2022. évi üdültetés tapasztalatairól. Előadó: Székely Tamás a VDSZ elnöke. A napirend keretében VDSZ balatonlellei ingatlanjának bejárása
9. Beszámoló a VDSZ balatonvilágosi üdülőjének zárásáról. Előadó: Kovács László a VDSZ alelnöke**

**10. Tájékoztató a VDSZ időarányos költségvetéséről. Előadó: Székely Tamás a VDSZ elnöke
11. Tájékoztató a VDSZ központi munkaszervezetének kérdéseiről. Előadó: Székely Tamás a VDSZ elnöke**

**12. Tájékoztató a Vegyészeti Múzeumot Támogató Alapítvány helyzetéről. Előadó: Tósoki Géza a kuratórium tagja**

**13. VDSZ stratégiája, szervezeti és szövetségi hovatartozásának kérdései. Előadó: Székely Tamás**

**14. Különfélék**

**Aki ezzel egyetért, kézfeltartással jelezze. Az Elnökség egyhangúlag elfogadta a napirendi pontokat.**

Székely Tamás az első napirendi pont előtt tájékoztatta az elnökségi tagokat, hogy elhunyt Szabó János a PKDSZ korábbi elnöke, a VDSZ volt elnökségi tagja. Az elnökségi tagok egy perc néma csenddel tisztelegtek az elhunyt emléke előtt.

**1. Magyarország gazdasági helyzete, kilátásai. Előadó: dr. Palócz Éva a Kopint-Tárki Zrt. vezérigazgatója**

Az előadás célja, hogy az elnökségi tagok egy átfogó képet kapjanak hazánk gazdasági állapotáról a bértárgyalások megkezdése előtt.

**2. Magyarország politikai helyzete és a szakszervezetek. Előadó: dr. Lakner Zoltán politológus, a Jelen főszerkesztője**

Az előadó beszélt az áprilisi választások következményeiről, a gazdasági helyzet politikai narratívájáról, valamint az uniós pénzek helyzetéről. Illetve kitért arra, hogy ezekben a kérdésekben hol lehet szerepük a szakszervezeteknek.

**3. Magyarország költségvetése 2022/2023. Előadó: Vajda Zolán az Országgyűlés Költségvetési bizottságának elnöke.**

**4. Magyar Szakszervezeti Szövetség napjai. Előadó: Zlati Róbert a MASZSZ elnöke.**

Beszélt többek között a MASZSZ számos, már évek óta fennálló problémáiról, úgy, mint a tagdíjkérdésről, az alapszabályról, a szervezeti felépítésről, valamint a konföderáció vezetésének kihívásairól.

**5. Az ipar helyzete és a béremelés lehetőségei. Előadó: Lakatos Péter az MGYOSZ társelnöke,
a Videoton Holding Zrt vezérigazgatója.**

Székely Tamás megkérdezte az előadótól, hogy hogyan látja a versenyszféra jelenlegi helyzetét, a gyártás területén milyen tendenciák körvonalazódnak, mi prognosztizálható a jövőre nézve. Fontos lenne ez a szakszervezeti munka szempontjából, a bértárgyalások hatékony lefolytatása miatt.

**6. Az energiaválság. Mitől, meddig? Előadó: Bali Gábor energetikai szakértő az ENERGIQ Kft. igazgatója.**

**Nincs hanganyag**

**7. Tájékoztató a tagszervezetek bérmegállapodásairól, a VDSZ álláspontjának kialakítása.**

**Nagyon rossz minőségű a felvétel, rengeteg a háttérzaj, egyes elnökségi tagok beszámolóiból szinte semmit nem lehetett érteni.**

- Örkényi Zoltán: bérkompenzáció

- Fekete Mihályné: A Hydronál mindenki 40 ezer forintot kapott az alapbérére. Bevezették a jelenléti bónuszt, a csoportost eltörölték.

- Margittai Péter: A gyógyszeripar kárvallottja a jelenlegi helyzetnek. Az energiaköltségek jelentősen megemelik a termelési költségeket. Több helyen voltak enyhítések, melynek célja volt a rezsiemelkedés kompenzálása.

- Gasztonyi Balázs: 9%-os béremelés volt az EGIS-nél, de az infláció elszalad. Közös érdek volt, hogy a munkavállalók ne áramoljanak el. A munkavállalók türelmetlenek voltak, petíciót is írtak. Négyszer 50 ezer forintot adott a munkáltató egyösszegben. Január 1-től fix 40 ezer forintot ad a cég béremeléskét. Egy stabilitást adtak a cégen belül a munkavállalóknak.

- Besenyei Sándor: Közel 10%-os bérfejlesztés volt a Richternél márciusban. Az infláció elszállása után nem volt kérdés, hogy további juttatást kell kiharcolni a munkavállalóknak. Jubileumi jutalmat kaptak a munkavállalók (a gyáralapító születésnek 150. évfordulója van idén). Sok munkavállalót vesztettek a pandémia idején. A jelenléti pótlék 10%-os (30-70 ezer forint). 50 ezer forintos rezsitámogatás.

- Szabóné Lakatos Erzsébet: Bérkompenzációt kértek. Folynak a tárgyalások. A TEVA-nak likviditási problémái vannak.

- Tóth Éva: Az EUROAPI-nál az országos bértömeg 1%-át forgatják vissza kompenzációként rezsitámogatásra. Ez kb. bruttó 90 ezer forint, egyszeri támogatást jelent.

A SANOFI-nál felgyorsultak az intézkedések a kompenzáció kapcsán, miután megtudták, hogy a Richter és az EGIS is adott.

- Margittai Péter: Jekő József elment az egyetemre tanítani. Utódját az Alkaloidában, szeretné a VDSZ elnökségébe delegálni. Most alkalma is lenne bemutatkozni:

- Kissné Fehérvári Edit: Bemutatkozásában elmondta, hogy 1989 óta szakszervezeti tag, 2009-ben lett bizalmi.

*Ezt követően felolvasta Jekő József levelét.*

Náluk a cégnél szeptembertől egy átlagos 12%-os béremelés lett végrehajtva, két részletben. Amennyiben az elkövetkezendő időszakban tovább nő az infláció, további tárgyalásokba kezdenek a felek.

- Varga Gyula: Nem túl jó a helyzet náluk. Egy 5%-os bérkompenzációt azonban kaptak a munkavállalók. A Tigáznál volt egy 6%-os alapbér fejlesztés júliustól (4%-os automatikus, 2%-os differenciált), plusz 50 ezer forint nettó juttatás. Emellett év végén 100 ezer forint plusz pénzt is kapnak a munkavállalók.

- Ledács Kiss Miklós: Felborult a korábbi tárgyalási rendszer. Cégcsoport szinten lehet tárgyalni. Szűk 5 fős delegáció vehet csak részt. Egy hároméves bérmegállapodásuk van (2021-2023), melyet minden évben felülvizsgálnak. Fenntartják, hogy 3%-os reálkeresmény növekedést kérnek. Az MVM-nek nagyon nagyok a veszteségei. Készülni kell egy 10-15%-os leépítésre, azonban az ügyfélszolgálat nagyon leterhelt. Napi 30-40 ezer megkeresést kap a cég. A háttérben már demonstrációra készülnek a munkavállalók.

- Horváth Sándor: Az Amasznál sikeres megállapodást kötöttek. 20%-os béremelést kapott minden fizikai dolgozó. A Michelinnél a Covid alatt nem álltak le. A cég úgy döntött, hogy megjutalmazza a munkavállalókat. Magyarországon 300 euró extrapénzt kapott mindenki. Nyíregyházán 15%-os bérmegállapodás született. Nem differenciáltak szellemi és fizikai munkavállalók között. Teljesítménybónusz is volt, amit a szellemi dolgozók kaptak. 5-7% volt évközben a béremelés mértéke.

- Pallagi Gyula: Nagyon nehezen hallható. Nem sok új fejleményről tud beszámolni. A munkáltatói szervezet kereste meg, hogy újítsák meg a megállapodásukat. Nagyon nehéz lesz a következő időszak. A kereslet csökkenni fog az építőiparban. A projektek 80%-át leállították.

- Dusnoki József: Nem érthető szinte semmi. Bizonyos munkakörökben kaptak 30-40%-os béremelést (gépmesterek). Nagyon kevés munka van.

- Eördöghné Pataki Irén: Ugyanazokkal a problémákkal küzdenek, mint a többi ágazat (infláció, háború, energiaválság). A kompenzációról való tárgyalások során a munkáltatók a létszámcsökkentés lehetőségével válaszoltak.

- Klujber Marianna: Áprilistól kaptak sávos béremelést, 6-10%-ot, illetve a SZÉP-kártya juttatást emelték. Vezérigazgatóváltás lesz, nehéz lesz a bértárgyalás. Az eddigi tárgyaló partnerek elmennek, újakkal kell tárgyalni.

- Tóth Éva (PKDSZ): Visszaszorultak a megrendelések. 4 cégnél volt nyáron béremelés: 6-6,5%, egységesen. A többinél 7-12% között mozogtak a mértékek. Több helyen sikerült kompenzációt kérni.

- Kovács László: A következő héten mennek több helyre tárgyalni, pl. SK.

- Tósoki Géza: Január 1-től volt béremelés, 7% és 5%, attól függően, hogy alacsonyabb vagy magasabb alapbérrel rendelkezett a munkavállaló. Tavasszal álltak másfél hónapot, és jelenleg is áll a termelés. Nincs fűtés, klímával fognak fűteni. A közvilágítást is csökkentették. Nappalos munkavégzés van csak. Nem állásidőn vannak a munkavállalók, hanem dolgoznak, és a pótlékok átlagát kapják meg az alapbérük mellett. Valószínűleg január-februárban is állni fognak. Nem tudják, hogy mi lesz jövőre a bérmegállapodásban.

- Eördöghné Pataki Irén: Nem érthető szinte semmi. Visszafogott a termelés. A dolgozók félnek, hogy leáll a gyár és létszámcsökkentés lesz. Bizonytalan a jövő.

**8. Tájékoztató a VDSZ 2022. évi üdültetés tapasztalatairól. Előadó: Székely Tamás a VDSZ elnöke. A napirend keretében VDSZ balatonlellei ingatlanjának bejárása**

Székely Tamás tájékoztatta az elnökségi tagokat, hogy a balatoni üdülők bevételei hogyan alakultak. Az erről szóló írásos anyagot kiküldték.

- Balatonszemesen a szállásdíj bevétele: 19 millió 420 ezer forint volt (bruttó). Az étkezés bevétele 1 millió 661 ezer forint.

- Balatonvilágoson a bevétel csökkent közel 1 millió forinttal. A vendégéjszakák szám közel ugyanannyi, mint tavaly.

- Bár korábban inkább nem szakszervezeti tagok foglaltak szállást Szemesen, addig idén ez a trend megfordult. Elsődlegesen SZÉP kártyával fizettek.

- Balatonvilágoson csak szakszervezeti tagok voltak.

- Alulbecsülték az emelést. A versenytársak kb. 30%-kal magasabb árakkal dolgoztak.

- Szemesen a munkatársak foglalkoztatása nagyon nehéz kérdés. Az üdülő működtetése deficites, tekintve a bevételi és a kiadási oldalt mértékét.

Kérte Horváth Tamás üdülővezetőt, hogy mondja el tapasztalatait az üdülő működése kapcsán.

Horváth Tamás:

- Idén személyzeti probléma nem volt, ugyanis azt a kolléganőt, akit tavaly foglalkoztattak, idén ismét alkalmazták. Sajnos a személyiségével vannak problémák, sok kifogás fogalmazódott meg vele kapcsolatban. Mellette sikerült még 3 fiatalt foglalkoztatni, azonban ők nem fognak jövőre visszajönni.

- 2 szobát kellett fenntartani az alkalmazottaknak, amelynek a bevételeit béremelésre lehetne fordítani

- Nyár elején kb. félházzal működtek. Július közepétől augusztus végéig volt teltház.

- Az egyik alkalmazott covidos is lett, nehéz volt pótolni a munkáját.

- Volt egy komoly beázás is. Bokáig ért a víz az alagsorban. Volt egy dugulás és egy csőtörés is.

- Nincs jövőképe pillanatnyilag.

*Kérdések, hozzászólások:*

- Patakvölgyi Árpád: A vendégek elégedettek? Nem panaszkodtak?

- Horváth Tamás: A szállás.hu-n van fent az értékelés. A nehéz paplanokra panaszkodtak.

- Székely Tamás: Teljesen igaz, hogy markánsan meg kell emelni az árakat, a szakszervezetit is. Rendezni kell a béreket, azt pedig csak úgy lehet, ha a bevételt is rendezik. 9,3-as az értékelés.

- Horváth Tamás: senki nem jön vissza, mert máshol jobb fizetéseket kapnak. Kimennek külföldre.

- Székely Tamás: az alkalmazottak egyszerűsített foglalkoztatás keretében dolgoztak, minimálbéren.

Székely Tamás bemutatta Kiss Gábort, aki a balatonföldvári üdülő üzemeltetője. Nemrég hosszabbították meg az üzemeltetési szerződést, tekintettel arra, hogy egy napelemes beruházás zajlik épp az üdülőben. Kéri Kiss Gábort, hogy foglalja össze a tapasztalatait a földvári üdülővel kapcsolatban.

Kiss Gábor elmondta, hogy 11 éve üzemelteti az üdülőt. Évről-évre fejleszti az épületet. A szállásdíjak a többszörösére nőttek az elmúlt 11 évben, de a költségek is. 2026-ig hosszabbították meg a szerződést, és reméli, hogy addig tudja is nyereségesen működtetni az üdülőt. Többek között felújította a szobákat, a fürdőszobákat, elektromos kaput építettek, és a homlokzat egy része is fel lett újítva. Mostanság 3 fővel működik az üdülő, többet nem bír el a költségvetés. A napelem engedélyeztetése most zajlik. A szezonális fogyasztást tudja teljesíteni a napelem. A VDSZ tagjai természetesen igénybe vehetik az üdülőt.

*Kérdések, hozzászólások:*

- Tósoki Géza: a térítési díjak hogyan alakulnak?

- Kiss Gábor: 7-8 ezer forint/fő/éj, a főszezonban 10 ezer forint/fő/éj standard árak. Ez nem tartalmazza a reggelit.

- Horváth Sándor: Milyen a telítettség?

- Kiss Gábor: Van saját weboldala, de a két legismertebb felületen hirdet ő is: booking.hu, szállás.hu. Korábban 40 nap teltház volt egy szezonban, a covid után ez csak 20 nap.

Székely Tamás elmondta, hogy több ajánlatot kaptak a balatonlellei üdülő üzemeltetésére. Kérdés, hogy kivel tudják ezt megvalósítani.

* Az egyik ajánlat Kiss Gáboré, aki 700.000 forint +ÁFA/ hó megbízási díjat, 15.000 forint/ apartman takarítási díjat kérne májustól szeptemberig. Szezonon kívül pedig 300.000 forint megbízási díjat kérne havonta, és mellette 7500 forint útiköltséget.
* A másik ajánlat esetében szezonban 900.000 forint megbízási díjat kérnének, holtszezonban 180.000 forintot, és apartmanonként 20.000 forintot a takarításért.

Balatonvilágoson összesen fizettek havi 400.000 forintot.

Székely Tamás azt javasolja, hogy két főállású alkalmazott működtesse a két üdülőt. Felvennének még egy főállású alkalmazottat, aki kvázi Horváth Tamás beosztottja lenne. Úgy látja, hogy belső finanszírozással kell megoldani a kérdést. A személyzetet, a saját munkavállalói kört kell bővíteni, és már most el kell kezdeni a keresést.

- Besenyei Sándor: A Richternek is van egy üdülője Balatonlellén, és utána lehetne járni annak, hogy az ottani munkavállalók nem tudnák-e vállalni a VDSZ üdülő működtetését is.

- Székely Tamás: a két vezető feladata az, hogy az elhangzott 2 külsős ajánlat mellett egyéb lehetőségetek is feltárjanak, a kalkulációval együtt.

Kérdés még, hogy hogyan fogják megoldani az egyéb eszközök finanszírozását. A világosi napelem leszerelése, szállítása és felszerelése túl drága lett volna, így inkább értékesítették a rendszer. Az Energosys-től kaptak árajánlatot, amely szerint 6,9 millió forint + ÁFA lenne a 6 apartmanra a napelem.

A működtetők októbertől márciusig próbaidősök lennének. A lényeg, hogy ne tavasszal kelljen üzemeltetőt keresni.

- Besenyei Sándor: Javasolja, hogy másnap beszéljenek a Richter üdülőjének üzemeltetőjével.

- Kovács László: A házirendet az elnökségi tagok megkapták. Kéri, hogy mondják el a tervezettel kapcsolatos véleményüket.

- Varga Gyula: Beszélt valaki Horváth Tamással, hogy vállalja-e a lellei üdülő működtetését?

- Székely Tamás: Nem, de ha Horváth Tamás nem vállalja, akkor két főállású személyt kell felvenni. A lellei üdülőben az elektromos eszközök használatához infó grafikákat fognak készíteni.

Ezt követően hosszas vita folyt a házirendről, azon belül is a kaucióról, a parkolásról, az üdülőhasználatról, a horgászati lehetőségekről és a tárolásról.

**9. Beszámoló a VDSZ balatonvilágosi üdülőjének zárásáról. Előadó: Kovács László a VDSZ alelnöke**

Kovács László megköszönte azoknak a Nőtagozatnak és az elnökségi tagoknak a munkát, akik részt vettek a balatonvilágosi üdülő kipakolásában, kiköltöztetésében.

A kipakolásról készített összefoglaló anyagot elküldték az elnökségi tagoknak.

Külön köszöni Tóth Éva (Nőtagozat) közreműködését, hisz sokkal költséghatékonyabb volt a kipakolás azáltal, hogy előre szortírozták az eszközöket, berendezéseket.

Az Ökumenikus Segélyszolgálat munkatársai nagyon sok berendezési tárgyat elvittek, amelyek nem kellettek a VDSZ-nek. Sok, még hasznosítható dolog került át Balatonszemesre, az üdülőbe és Budapestre, a vendégházba. Balatonlellére már kevesebb dolgot szállítottak át. A Napelem és a Telenor átjátszó Balatonvilágoson maradt.

*Kérdések, hozzászólások:*

- Tóth Éva (Nőtagozat): Ő is megköszönte a munkát kolléganőinek. Különösen Klujber Mariannának és Kádár Andreának.

- Kovács László: Megköszönte a munkát Horváth Tamásnak és Szilágyi Józsefnek.

**Határozati Javaslat: Aki elfogadja a VDSZ balatonvilágosi üdülőjének zárásól szóló beszámolót, kézfeltartással jelezze.**

**Az Elnökség a javaslatot egyhangúlag elfogadta.**

**10. Tájékoztató a Vegyészeti Múzeumot Támogató Alapítvány helyzetéről. Előadó: Tósoki Géza a kuratórium tagja**

Tósoki Géza elmondta, hogy a Vegyészeti Múzeum Várpalotán található. A működének egy részét a Magyar Műszaki Múzeumok finanszírozza, egészen pontosan 1 fő munkatárs bérét és a rezsiköltségeket. Az alapítványnak három alapítója van: a MAGYOSZ, a MAVESZ és a VDSZ. Az alapítvány célja a múzeum szakmai működésnek támogatása. A napi működést az alapítók finanszírozták, de ma már nem. A MAVESZ és a MAGYOSZ nem kívánja tovább finanszírozni a működést, ezt korábban elnökségi döntéseik alapján ki is jelentették. A VDSZ egyedüli finanszírozása kevés a működtetéshez, ellehetetlenül az alapítvány.

Az alapítvány maga a jogszabályok szerint 4 esetben szűnhet meg, de ez nem olyan egyszerű eljárás. A MAGYOSZ képviselője lemondott a tagságáról. Emellett, az ügyvezető tiszteletdíját, ami 100.000 forint/hó, nem fizették ki már egy ideje, így egy 1,6 milliós tartozás halmozódott fel. Veszélyes, hogy egy milliós tételű tartozás marad a VDSZ-re, ezért lépni kell, hogy ezt nehogy a VDSZ-nek kellejen kifizetni.

Várpalotán a polgármester célja az, hogy kiköltöztetése a várból a múzeumot. A múzeum áttelepítése azonban közel 1 milliárd forint lenne. Európában ez az egyetlen vegyészeti múzeum. Az alapítvány megszűnésével, megszűnne például az alkimista gyerektábor is.

*Kérdések, hozzászólások:*

- Székely Tamás: Az eldöntendő kérdés, hogy a megszüntetést kellene-e kezdeményezni mihamarabb, hogy ne maradjon tartozás a VDSZ-nek.

- Tósoki Géza: A múzeum nyitva lesz, ugyanis az alapműködést a Magyar Műszaki Múzeumok finanszírozza. Csak alapítvány által támogatott programok, bemutatók kerülnek veszélybe.

- Székely Tamás: A VDSZ kezdeményezi, a MAVESZ és a MAGYOSZ felé, hogy a kuratóriumi kérdésekben záros határidőn belül döntsön, ugyanis a VDSZ elnöksége nem látja biztosítva a működést, és ezért kezdeményezi a végelszámolást.

**Határozati Javaslat: Aki egyetért azzal, hogy a VDSZ elnöksége kezdeményezze a MAGYOSZ és a MAVESZ felé az alapítvány működésnek fenntarthatósága érdekében az egyeztetést, kézfeltartással jelezze.**

**Az Elnökség a javaslatot egyhangúlag elfogadta.**

**11. Tájékoztató a VDSZ időarányos költségvetéséről. Előadó: Székely Tamás a VDSZ elnöke**

Székely Tamás jelezte az elnökségi tagoknak, hogy a kiküldött anyagban két helyen elírás történt, korrigálta az összegeket.

- Tagdíjbevétel: Az előző évhez képest pozitívum látható, de arányait tekintve jelentős az elmaradás a bevételben. A VDSZ területén nagyobb béremelés volt idén, de ez a tagdíj tekintetében nem realizálódik. Az első 8 hónapban 107 millió forint volt a tagdíjbevétel. Ha arányaiban nézzük, akkor év végére az egész éves tagdíjbevétel 150 millió forint lesz. Tavaly 149 millió volt.

- Üdültetés, gazdasági bevétel: Balatonszemesen 18 millió 400 ezer forint volt a bevétel, amely némileg elmarad a tervezettől. Balatonvilágoson 6,8 millió volt a bevétel. Pozitív tendencia, hogy a székház vendégházának forgalma nőtt, de azt is leginkább külsős vendégek hosszabb itt tartózkodásának köszönhető. Az összbevétel némi pozitívumot mutat.

- Üdülőszövetkezetek: az idén még bővült is a választék (Bükfürdő)A korábbi versengés csökkent az üdülési lehetőségek iránt. Nem is lehetett mindig értékesíteni a turnuskat.

Az összes üdülési bevétel: 28 millió 359 ezer forint.

- Székház: a IV. emeleti nagyterem foglalása kezd visszatérni a pandémia előtti szintre. Az irodabérletek esetében még mindig teltház van.

A bevétel: 21 millió 461 ezer forint

- Október 1-től az éves energiadíj 52 millió forint lesz a 4,5 millió helyett. A bérlőkkel szemben egy 30%-os bérleti díj emelést léptek meg. Kevesen jeleztek vissza ennek kapcsán, azonban a BRDSZ visszaad 2 irodát. A Klubrádió adománykampánya elindult.

A havi villanyszámla összege 82 ezer forintról több mint fél millióra emelkedett. A fűtést még nem indították el, viszont sokan split klímát használnak. Próbálják a bejáratot hőstopos függönnyel szigetelni, d ez kevés lesz. Lejjebb fogják venni a fűtést.

Ha nem lett volna rezsiemelkedés, akkor jelentős pozitívummal tudták volna zárni az évet.

- További bevételek: Két éve 2 pályázatot nyújtott be a VDSZ. Az egyikben konzorciumi partnerként vett részt. Ez az ÉFÉDOSZSZ pályázata volt, ez azonban nem lett eredményes. A pályázatot annulálták, az előleget visszafizették. A VDSZ saját pályázatával pedig az az baj, hogy a pályázati adminisztrációs feltöltést Mezei Máté nem végezte el. A pályázatot felfüggesztették. Ez azonban nem jelenti azt, hogy az elszámolással gond lenne. Utófinanszírozott a pályázat, így jelentős bevételkiesés lehet, ha nem sikerül elszámolni vele.

Az összes bevétel eddig: 167 millió forint. A tervhez képest jelentős elmaradás van.

Kiadások:

- Bérköltség: A béremelés megtörtént. Megtakarítás nincs a bérek tekintetében, hiába volt létszámváltozás.

- Közüzemi díjak: A villamosenergia Balatonszemesen tervezhető volt. A termelés pozitív. A székház gáz- és villamosenergia felhasználása túlmegy a tervezetthez képest. Megpróbáljak észszerűsíteni az energiafelhasználást egy esetleges fejlesztéssel (hőszivattyú).

- Tárgyi eszközök: Balatonlellén az üdülőt fel kell szerelni. Dönteni kell a redőnyök beszerzéséről, valamint a többi eszközről. A tagszervezetek részéről van hajlandóság a felszerelések finanszírozására, üdülési jogért cserébe. Más eszközbeszerzéssel leállnak.

- Karbantartássok: az év elején a szükséges karbantartási munkálatokat elvégezték.

- Nemzetközi tagdíj: A nemzetközi szövetség felé 25 ezer svájci frankot kell még átutalni. Ez komoly kihívás a VDSZ-nek (közel 20 millió forint).

Az autóhasználatot is igyekeznek észszerűsíteni. A megtakarításokhoz nem szabad nyúlni a tanácsadók szerint.

*Kérdések, hozzászólások:*

- Tóth Éva (Nőtagozat): Kb még 1,8 millió forintot kellene költeni bútorokra, eszközökre apartmanonként. De sok széket, egyéb berendezést mentettek meg Balatonvilágosról.

- Székely Tamás: nem biztos, hogy a székházban használt sok elektromos hősugárzót elbírja a villamoshálózat.

- Margittai Péter: a tagdíjbevételek kapcsán nem látja annyira tragikusnak a helyzetet.

- Varga Gyula: Tisztázni kellene, hogy a tagszervezetek támogatása és az üdülési jog milyen arányban fog állni egymással (ár-érték).

- Székely Tamás: meghatározzák az apartmanok vendégéjszakáinak árát, azzal elosztják a kapott támogatás összegét, és így meghatározzák az igénybevétel időtartamát és az időintervallumot.

- Szabóné Lakatos Erzsébet: Vegyék be a támogatásért cserébe a Szemesen való üdülési lehetőséget is.

- Pallagi Gyula: Lehetőség van-e a székház bezárására, pl. 1 hónapra?

- Székely Tamás: Nem lehetséges. Maximum a karácsony és szilveszter közötti időszakban. Nem lehet megtenni a bérlőkkel, hogy hosszabb időre lezárják az épületet.

**12. Tájékoztató a VDSZ központi munkaszervezetének kérdéseiről. Előadó: Székely Tamás a VDSZ elnöke**

Székely Tamás elmondta, hogy az apparátus létszáma jelenleg, a két választott vezető tisztségviselővel együtt 10 fő. Mezei Máté szeptemberben elment. A titkárságon 1 fő, a jogi részlegen 2 fő van, a kiszolgáló személyzet 3 fő, az pénzügyön 1 fő, Balatonszemesen 1 fő dolgozik. Kérdés, hogy melyik az a terület, ahová fel kell venni embert.

Szükség van arra, hogy több energiát fordítsanak a tagszervezés területére, arra, hogy új eszközöket alkalmazzanak.

Részt vettek a Budapesti Műszaki Egyetemen szervezett állásbörzén. Szeretnének 1-2 olyan fiatalt megszólítani, akik érdeklődnének a VDSZ tevékenysége iránt. A jogi kérdések mellett ugyanis szervezeti kérdések is felmerülnek, és személyes segítségre is igény van.

A székház takarításával is komoly gondok vannak. Sok a betegállomány, sokszor családi problémák miatt vannak távol a kolléganők. Ha azonban az energiahelyzet tovább eszkalálódik, akkor óvatosan kell kezelni a személyzeti kérdéseket.

*Kérdések, hozzászólások:*

- Pallagi Gyula: A 10 főből 3 ember nem szakmai tevékenységet végez. A MASZSZ felé is folyton az a kritika, hogy nincs elég munkatárs, nincs kellő szakmai háttér. De lehet, hogy egy fiatal számára nem a fizetés az elsődleges szempont az elhelyezkedésnél, hanem a tapasztalatgyűjtés.

- Kovács László: 7 gyakornok volt a VDSZ-nél az elmúlt 10 évben. Sok fiatalnak nem biztos, hogy vonzó a szakszervezeti tevékenység. A VDSZ tagszervezését kellene segíteni, fejleszteni. Szükség lenne még emberre, hogy biztosítsák a személyes jelenlétet.

- Székely Tamás: Az adminisztratív tevékenység sok. De a szövetségi szakszervezeti munkát kellene erősíteni, akár pályázati, akár saját forrásból. Nem szeretné, ha az adminisztrációra zsugorodna a VDSZ tevékenysége.

- Szabóné Lakatos Erzsébet: Nem érti mit várnak a tagszervezetektől. Az apparátust erősíteni kell.

- Székely Tamás: Nyilván költségvetési kérdés is. Az, hogy milyen elvárások fogalmazódnak meg az apparátussal szemben, azt is az elnökségben kell megbeszélni. A problémákra a tagszervezetek sokszor azonnali választ várnak. Sok olyan tagszervezet van, ahol a tagdíjbefizetés akár 80%-kal is csökkent. A tisztségviselő nem együttműködő, nem foglalkozik a tagsággal.

- Kovács László: Át kell alakítani a forrásokat. Kérdés, hogy mit várnak el a VDSZ-től, és ehhez kell kialakítani a kapacitásokat.

- Tóth Éva (Nőtagozat): Azt kell eldönteni, hogy szükség van-e ekkora székházra. Foglalkozni kell a költségekkel, a bérlőkkel, a rendezvényekkel, amely sok energiát igényel. Lehet, hogy előnyösebb lenne, egy kisebb bérelt iroda, ahol viszont csak az érdekképviseleti tevékenységgel tudnának foglalkozni. A tag nem azért fizeti a tagdíjat, hogy a székház kiadásait finanszírozza. Szerinte kevés az apparátus. Kellene egy országos titkár, kellenének egészséges takarítónők, és egy olyan ember, aki a pénzügyön és titkárságon is képes besegíteni.

- Kovács László: Ki van feszítve az apparátus. A szakszervezeti világ is más igényeket fogalmaz meg.

- Tóth Éva (Nőtagozat): A multicégek több cégre darabolódnak. Ezt sokszor egy titkár nem tudja követni, kevés ahhoz, hogy mindenhol ellássa a szükséges feladatokat. Ágazati szinten kellene egy ember, aki a helyi tárgyalásokban segíti a titkárt.

- Székely Tamás: nem duzzasztaná az apparátus létszámát olyanokkal, akik nem „termelnek”. A helyi jelenlét tudja hozni a taglétszámot. Az a generáció, amely eddig működtette az alapszervezeteket, kikopott, és nincs helyette utánpótlás. Javaslata az, hogy gyakornokokat kell alkalmazni.

- Tóth Éva (Nőtagozat): Egy vezetőnek az a feladata, hogy koordinálja a feladatokat, és ne ő csináljon minden apró, részletfeladatot.

- Pad Ferenc: Ez a vita már évek óta zajlik. A székház eladásának folyamatát újra el kell kezdeni, meg kell szabadulni tőle. A létszámproblémákat a vezető tisztségviselőknek kell megoldania, ők tudják mire, kire van igény.

- Gasztonyi Balázs: Vázoljanak fel egy tervet, személyzeti igényt, költségvetéssel. Erre tud felhatalmazást és támogatást adni az elnökség.

- Tóth Éva (PKDSZ): Valóban markáns lépéseket kell tenni. Fel kell venni embereket és a székház eladását is napirendre kell tűzni.

**13. VDSZ stratégiája, szervezeti és szövetségi hovatartozásának kérdései. Előadó: Székely Tamás**

Ez a napirendi pont összefügg az előző napirendi ponttal.

A VDSZ alapvető feladatai megoldhatók a jelenlegi személyzeti struktúrával is. De vannak olyan feladatok is, amelyek nagyon nagy kihívást jelentenek a VDSZ-nek.

4 terültre bontották a VDSZ működési területét:

1. Győr-Komárom-Dunaújváros: Ezekben a városokban egy kb. 10 fős munkavállalói létszámot elérő beruházási időszak indul. Akkumulátorgyárak alakulnak, melyekre a kormányzat sok pénzt fordít, sok támogatást nyújt ezeknek a cégeknek.
2. Észak-Magyarország: Debrecen központtal, de ide sorolható Nyíregyháza is. Debrecenben van autógyár, jelen van.
3. Dél-Magyarország: A legkisebb területe a VDSZ-nek. Kaposvár és környéke is ide értendő. Ez is egy bázissá válhat a VDSZ-ben. Egy üveggyártásra specializálódott török cég fog alakulni. Az egyik beruházó az aszódi Sisecam.
4. Budapest és környéke: Veresegyháza, Fót.

Kérdés, hogy hogyan lehet az itt felmerülő feladatokat megoldani. A tagság nagyrésze 45-50 pluszos. Nyugdíj előtt állók vannak többségében. Őket pótolni kell. A zöldmezős beruházások mellett, ezeken a területeken is meg kell alapozni a tagszervezést. A tagszervezetektől információ kellene, hogy nyomon lehessen követni a taglétszám változását. Ha egy tag elmegy egy másik céghez, ahol szintén van szakszervezet, maradhatna tag. Követhető legyen a mozgása.

A régiós működést is erősíteni kellene. Fontos lenne egy információáramlás a tagszervezetek között.

Létrehoznak egy akkumulátorgyártó bázisra épülő szakszervezeti centrumot. A magyar kormány célja, hogy Magyarország legyen az akkumulátorgyártás központja. Elsősorban ázsiai cégek a tulajdonosok.

Fontos emellett az is, hogy a VDSZ milyen szövetségi politikát folytat. Korábban az volt az irány, hogy a régiós tevékenységet a MASZSZ régiós szervezetein keresztül folytatják, de ez nem volt sikeres. Kérdés, hogy a VDSZ tevékenységében, ki tud partner lenni. A nemzetközi európai szövetség megerősítést fog biztosítani a kelet-európai régióban működő tagszervezeteknek. Lehetőség van arra, hogy gyakornoki munkára anyagi támogatást nyújtson a szervezet. Ezt igyekszik a VDSZ is megpályázni, és akkor a személyi kérdések terén is előrelépést lehetne elérni.

A nemzetközi szövetség támogatni kívánja az akkumulátorágazat érdekképviseleteit. Budapestre terveznek egy akkumulátoripari konferenciát, arról, hogy hogyan lehetne az akkumulátorgyárakban dolgozó munkavállalók érdekképviseletét hatékonyan ellátni.

Kéri a szakágazatok vezetői, az elnökségi tagokat, hogy jelezzék, hogy a VDSZ miként tudna segítséget nyújtani a tagszervezési feladatokban. (internetes, jelenléti kampányok, pólók stb.) Pozitív volt a Xelliában is a kitelepülés, és a Kronesnél szervezett családi nap is jól sikerült, sokan beléptek a szakszervezetbe.

Más magyarországi szervezettől nem vár segítséget.

*Kérdések, hozzászólások:*

- Kovács László: Ennek a stratégiának a kidolgozásában Mezei Máté is részt vett. Kérdéses, hogy legyen-e a VDSZ konföderációs tag, van-e értelme. Várhatnak-e valamit egy olyan szervezettől, amelynek szinte nincs is apparátusa. Helyben toporgásnak tartja a konföderációs munkát.

- Varga Gyula: A konföderáció olyan jogosultságokkal rendelkezik, amelyekkel a VDSZ nem.

- Pallagi Gyula: Az ipari működést kellene kicsit szorosabbá tenni.

- Örkényi Zoltán: Arra kellene koncentrálni, hogy mi legyen a választások után. Olyan embereket kellene támogatni, akik által képesek befolyásolni a MASZSZ működését. Az ipari együttműködést is erősíteni kellene.

- Tóth Éva (Nőtagozat): A nemzetközi szervezet a bér biztosítása mellett az embert is biztosítja?

- Székely Tamás: Nem, az embert nem. A bányászok kaptak ilyen támogatást, és most keresnek egy munkavállalót a projektjükre. Szakmai minimálbért fizet a nemzetközi szervezet.

**14. Különfélék**

Székely Tamás elmondta, hogy október 26-27-én lesz Budapesten egy rendezvény, amelyet a nemzetközi vegyipari munkáltatói szervezet és az Európai Unió szervezett. A jelentkezési határidő lejárt, és még nem jelentkezett az ágazatoktól senki. Jó lenne, ha minden ágazatból legalább 1-1 fő jelentkezne.

Ennek fényében a következő elnökségi ülés október 28-án lesz Debrecenben.

Az emlékeztetőt összeállította: dr. Horváth-Lénárt Szilvia

Hitelesítők:

|  |  |
| --- | --- |
| ---------------------------------------------------- | ---------------------------------------------------- |
| **Fehér Mihályné** | **Juhász János** |
|  |  |

|  |  |  |  |
| --- | --- | --- | --- |
| **Javaslat** | **Ellene** | **Tartózkodott** | **Elfogadás** |
| **Aki elfogadja a VDSZ balatonvilágosi üdülőjének zárásól szóló beszámolót, kézfeltartással jelezze.** |  |  | **egyhangúlag** |
| **Aki egyetért azzal, hogy a VDSZ elnöksége kezdeményezze a MAGYOSZ és a MAVESZ felé az alapítvány működésnek fenntarthatósága érdekében az egyeztetést, kézfeltartással jelezze.** |  |  | **egyhangúlag** |
|  |  |  |  |